एक समय राष्ट्रीय सहारा समूह का 'सहारा समय' साप्ताहिक निकलता था। डॉ. सिंह उसके सिपहसालार या सलाहकार जैसे कुछ रहे। सहारा समय द्वारा एक अखिल भारतीय कहानी प्रतियोगिता का अयोजन किया गया। सहारा समय की विज्ञप्ति के अनुसार यह अब तक की सबसे बड़ी प्रतियोगिता थी, जिसमें देश भर से 1506 कहानियां सम्मिलित हुईं। प्रतियोगिता में मेरी कहानी ''चपड़ासन'' छठे स्थान पर रही और 2100 रूपये का सांत्वना पुरस्कार प्राप्त हुआ। पुरस्कृत कहानियों का ''कथा चयन'' नाम से संकलन छपा। इसका संपादन डॉ. नामवर सिंह ने किया था। 2 जून, 2005 को तत्कालीन उपराष्ट्रपति श्री भैरोसिंह शेखावत द्वारा पुरस्कारों के वितरण के साथ ही इस संग्रह का भी विमोचन किया गया था। मेरी कहानी छठे स्थान पर रही, लेकिन कथा चयन का संपादन करते डॉ. सिंह ने उसे अंत में रख दिया। अपने विरोध स्वरूप जब मैंने इस ओर उनका ध्यान खींचा तो वे खिसियाने लगे। उनकी खिसियाहट तले जात की मूंछें फरफरा रही थीं, जैसे।